กรุงเทพฯเจาะสูงวัย ผู้ป่วยนอกเคลมได้
กรุงเทพประกันชีวิตเจาะผู้สูงวัย ผุดสินค้าใหม่ผู้ป่วยนอกเบิกได้
26 พ.ค. 2558

กรุงเทพประกันชีวิตเจาะผู้สูงวัย ผุดสินค้าใหม่ผู้ป่วยนอกเบิกได้
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทได้เปิดตัวแบบประกันใหม่ “สูงวัย เบิกได้” ที่ให้ความคุ้มครองเรื่องค่ารักษาพยาบาลกรณีเป็นผู้ป่วยนอก โดยไม่ต้องนอนค้างในโรงพยาบาล ซึ่งเป็นสินค้าใหม่ที่ยังไม่เคยมีมาก่อนในธุรกิจประกัน มุ่งเจาะกลุ่มลูกค้าหลักผู้สูงวัยอายุ 50-70 ปี รวมถึงกลุ่มลูกค้ารองที่ต้องการซื้อประกันนี้ให้กับผู้อื่น และยังรับสินไหมทดแทนได้ที่ร้านเซเว่นอีเลฟเว่น
ทั้งนี้ บริษัทยังได้เปิดตัวช่องทางขายใหม่ผ่านทางโทรทัศน์ หรือดีอาร์ทีวี เพื่อสื่อสารให้ตรงกับกลุ่มลูกค้าเป้าหมาย มีจุดเด่นอยู่ที่ผู้เอาประกันสามารถเบิกได้ทุกคลินิกและทุกโรงพยาบาล ไม่ต้องตรวจสุขภาพ ค่าเบี้ยเริ่มต้นวันละ 9 บาท ความคุ้มครองสูงสุด 3 แสนบาท เบิกกรณีเจ็บป่วยสูงสุดครั้งละ 500 บาท 
“ในไตรมาส 2 เราจะใช้โฆษณาและสินค้าใหม่นี้กระตุ้นยอดขาย ซึ่งปีนี้เราจะเน้นทำตลาดแบบสินค้าที่ให้ความคุ้มครอง และสินค้าออมทรัพย์ระยะยาวมากขึ้น เพื่อให้สอดคล้องกับตลาดที่ดอกเบี้ยอยู่ในทิศทางขาลง และทำให้เราบริหารความเสี่ยงโดยไม่ต้องเน้นเรื่องการลงทุนมากนัก ส่วนการลงทุนจะให้น้ำหนักหุ้นกู้เอกชน กองทุนอสังหาริมทรัพย์ และกองทุนโครงสร้างพื้นฐาน เพราะให้ผลตอบแทนมากกว่าพันธบัตรรัฐบาล และแน่นอนกว่าหุ้นสามัญ” นายโชน กล่าว